
కోర్టుకు వెల్లడించిన ‘కొడనాడు’ నిందితులుకట్టుకథలు మానాలని న్యాయమూర్తి ఆగ్రహంచెన్నై, జూలై 22 (ఆంధ్రజ్యోతి): ‘‘తాటి చెట్టు ఎందుకు ఎక్కావురా అంటే దూడ మేత కోసం’’ అన్నాడట వెనకటికొకడు! తమిళనాడు దివంగత ముఖ్యమంత్రి జయలలితకు చెందిన కొడనాడు ఎస్టేట్లో దోపిడీకి పాల్పడి, వాచ్మెన్ను హత్యచేసిన నిందితుల వైఖరి ఇలాగే ఉంది.  ‘‘అమ్మ ఆత్మను చూసి, భక్తి ప్రపత్తులతో శాంతి పూజలు చేసేందుకే అక్కడికి వెళ్లాం తప్ప మేం ఎలాంటి దోపిడీలు, హత్యలు చేయలేదు. మాకు బెయిల్ ఇవ్వండి’’ అని వారు కోర్టును అభ్యర్థించారు. గత ఏప్రిల్ 24వ తేదీ రాత్రి జయ మాజీ కారు డ్రైవర్ కనకరాజ్ నేతృత్వంలో 11మంది దుండగులు.. కొడనాడు ఎస్టేట్లో చొరబడి వాచ్మెన్ ఓంబహదూర్ను హత్య చేసి, దోపిడీలకు పాల్పడిన విషయం తెలిసిందే. ఈ కేసులో ప్రధాన నిందితుడు కనకరాజ్ సేలం సమీపంలో జరిగిన కారు ప్రమాదంలో మృతి చెందాడు. మిగిలిన పదిమందిని పోలీసులు అరెస్టు చేశారు. వీరిలో కేరళకు చెందిన తాంత్రికుడు సంతోషసామి, జితన్జాయ్, మనోజ్సామి, షంషీర్ అలీ బెయిలు కోరుతూ ఊటీలోని జిల్లా కోర్టులో పిటిషన్లు దాఖలు చేశారు. ఈ సందర్భంగా ప్రభుత్వ  న్యాయవాది వారికి బెయిలు ఇవ్వకూడదని వాదించారు. ఇక నిందితుల తరఫు న్యాయవాదులు కొడనాడు ఎస్టేట్లో జరిగిన వాచ్మెన్ హత్యకు, దోపిడీలకు ఈ నలుగురికి ఎలాంటి సంబంధం లేదని.. ఆ ఎస్టేట్లో జయ ఆత్మ సంచరిస్తున్నట్లు సమాచారం అందటంతో శాంతి పూజల కోసమే వెళ్లారని చెప్పారు. అందువల్ల వారికి బెయిలు మంజూరు చేయాలని వాదించి న్యాయమూర్తితో పాటు అందరినీ ఆశ్చర్యపోయేలా చేశారు. అయితే కట్టుకథలు మాని సక్రమంగా వాదనలు వినిపించాలని హెచ్చరిస్తూ న్యాయమూర్తి నిందితుల బెయిల్ అభ్యర్థన పిటిషన్ను తోసిపుచ్చారు.

kortuku velladinchina ‘kodanadu’ ninditulukattukathalu maanaalani nyaayamuurti aagrahanchennai, juulai 22 (aandhrajyoti): ‘‘taati chettu enduku ekkavura ante dhooda metha kosam’’ annadata venakatikokadu! tamilanadu divangata mukhyamantri jayalalitaku chendina kodanadu estatelo dopideeki palpadi, vaachmennu hatyachesina ninditula vaikhari ilaage undi.  ‘‘amma aatmanu chusi, bhakti prapattulatoe saanti poojalu chesenduke akkadiki vellaam tappa mem elanti dopideelu, hatyalu cheyaledu. maaku beyil ivvandi’’ ani vaaru kortunu abhyardhinchaaru. gatha epril 24va tedee raatri jaya maji kaaru driver kanakaraj netrutvamlo 11mandi dundagulu.. kodanadu estatelo chorabadi wachmen ombahaduurnu hatya chesi, dopideelaku paalpadina vishayam telisinde. ee kesulo pradhaana ninditudu kanakaraj selam sameepamlo jarigina kaaru pramaadamlo mruti chendaadu. migilina padimandini poliisulu arestu chesaru. veerilo keralaku chendina taantrikudu santoshasamy, jitanjay, manojsamy, shanshir aly beyilu korutu ooteelooni jilla kortulo pititionlu daakhalu chesaru. ee sandarbhamgaa prabhutva  nyaayavaadi vaariki beyilu ivvakudadani vaadinchaaru. ika ninditula tarafu nyaayavaadulu kodanadu estatelo jarigina wachmen hatyaku, dopideelaku ee naluguriki elanti sambandham ledani.. aa estatelo jaya aatma sancharistunnatlu samacharam andatamtho saanti poojala kosame vellaarani cheppaaru. anduvalla vaariki beyilu manjuru cheyalani vaadinchi nyaayamuurtitoe paatu andarinee aascharyapoyela chesaru. ayithe kattukathalu maani sakramamgaa vaadanalu vinipinchaalani hecharistuu nyaayamuurti ninditula beyil abhyarthana pititionnu tosipuchhaaru.